Duarte vergader met nuuskanaal, redakteursforum ná uitbarstingDie verslaggewer Samkele Maseko. (Foto Twitter via @samkelemaseko) Die nuuskanaal eNCA het Woensdag met Jessie Duarte, adjunk-sekretraris-generaal van die ANC, en ander partyafgevaardigdes vergader nadat Duarte die kanaal se verslaggewer Samkele Maseko tydens ŉ nuuskonferensie oor die kole gehaal het. Duarte het teen hom uitgevaar nadat Maseko gevra het of die party se verkiesingslys voldoen aan die Grond- en verkiesingswet. “Jy is net ŉ verslaggewer, soos ek net ŉ burger is. Niks meer nie, niks minder nie,” het Duarte onder meer aan Maseko gesê. Sy het ook gesê Maseko verbeel hom hy is die “meester van die media”. eNCA se hoofredakteur, Jeremy Maggs, het gesê die kanaal staan by Maseko. “Ons verwerp enige bewering dat die kanaal ŉ agenda teen me. Duarte of die ANC het, óf dat die verslaggewer haar geboelie het,” het Maggs gesê. “In dié taai politieke voorverkiesingsklimaat behou ons die reg voor om as ŉ onafhanklike media-instelling alle politieke verteenwoordigers van alle partye enige vrae te vra wat ons beskou as in die openbare belang. Ons sal aanhou om dit te doen,” het Maggs gesê. Die Suid-Afrikaanse Nasionale Redakteursforum (Sanef) het vroeër gesê hy is besorg oor die verbale aanval op Maseko en dat hy die vergadering tussen die betrokke partye verwelkom. Sanef het gesê terwyl dit Duarte vry staan om ŉ klagte by die persombudsman of die Uitsaaiklagtekommissie aanhangig te maak oor ŉ nuusberig of optrede van ŉ verslaggewer, sy nié die reg het om vrae voor te skryf nie. Duarte het Maseko onder meer daarvan beskuldig dat hy arrogant en ŉ boelie is. “Duarte het wel die reg om nié ŉ vraag te beantwoord wat aan haar gestel word nie. Terwyl die verhouding tussen verslaggewers en politici gewoonlik gespanne is, is dit altyd belangrik dat albei partye professioneel en respekvol optree,” het Sanef gesê. Sanef het verder gesê hy is bekommerd oor Duarte se uitlating dat Maseko geen reg het om ŉ mediavryheid te verdedig waarvoor hy nie geveg het nie. “Vryheid van spraak is die hoeksteen van Suid-Afrika se demokrasie en ons het almal ŉ verantwoordelikheid om die Grondwet te beskerm, ook diegene wat nie deel van die vryheidstryd was nie,” het Sanef gesê. Sosiale media het veral gegons ná die onderonsie. Die DA het Duarte se “verbale en persoonlike” aanval in ŉ twiet veroordeel en gesê dié weersinwekkende optrede het geen plek in ŉ grondwetlik demokratiese land nie. Herman Mashaba, Johannesburg se burgemeester, het ook getwiet dat die ANC glo joernaliste in die land geniet ŉ vryheid waarvoor hulle nie geveg het nie. Eusebius Mckaiser, politieke ontleder en aanbieder, het getwiet dat demokrasie Duarte nog altyd geweldig geïrriteer het.